R E L A C I O N
PËR

PROJEKTLIGJIN “PËR RATIFIKIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS  SË SHQIPËRISË DHE QEVERISË SË REPUBLIKËS SË ITALISË,  PËR REALIZIMIN E “PROGRAMIT TË NDIHMËS SË INTEGRUAR PËR ZHVILLIMIN E NDËRMARRJEVE TË VOGLA DHE TË MESME SHQIPTARE”
Marrëveshja, ndërmjet Këshillit të Ministrave të Republikës së Shqipërisë dhe qeverisë së Republikës së Italisë, për realizimin e “Programit të ndihmës së integruar për zhvillimin e ndërmarrjeve të mesme dhe të vogla shqiptare” është miratuar, në parim, dhe është nënshkruar më 8 mars 2013.

Zhvillimi i sektorit privat përbën një element kyç për rritjen ekonomike e shoqërore të Shqipërisë brenda kuadrit të parashikuar të reformave, të cilat kanë për qëllim përmirësimin e kushteve të përgjithshme për lindjen dhe drejtimin e veprimtarive sipërmarrëse, për rritjen e numrit të ndërmarrjeve të vogla e të mesme (NVM), si dhe për rritjen e nivelit të punësimit me qëllim garantimin e një zhvillimi harmonik e sa më të gjerë në zonat e ndryshme të vendit. Programi për ndihmën e integruar për zhvillimin e NVM-ve shqiptare ka si synim t’i japë udhë nismës së lartpërmendur nëpërmjet krijimit të një linje krediti në favor të ndërmarrjeve të vogla e të mesme, duke krijuar kështu bazat për nxitjen e këtyre ndërmarrjeve.
Objektivi kryesor i programit është të ndihmojë në rritjen ekonomike të Shqipërisë nga pikëpamja e integrimit në tregun e përbashkët evropian, duke mbështetur zhvillimin e gjerë të sipërmarrjes vendase dhe duke nxitur njëkohësisht zbatimin e standardeve të qëndrueshme mjedisore, si dhe përmirësimin në përgjithësi të kushteve të punës. 

Objektivi i veçantë i programit është përmirësimi i marrëdhënies së besimit mes NVM-ve shqiptare dhe sistemit bankar vendas, duke nënkuptuar përftimin e kredive, si një mjet funksional në dobi të rritjes gjerësisht të sipërmarrjes, të krijimit të sipërmarrjeve të reja, në dobi të shpikjeve e të risive në proceset e në prodhim, të mbështetjes ndaj vënies në jetë të praktikave që lidhen me përgjegjësitë shoqërore të sipërmarrjes, si dhe në dobi të bashkimeve funksionale mes NVM-ve.

Programi parashikon përdorimin e mjeteve financiare dhe jofinanciare për t’u ardhur në ndihmë NVM-ve përfituese, duke favorizuar realizimin e investimeve që synojnë të rritin cilësinë e proceseve prodhuese.

Shuma e financimit që akordohet nga qeveria italiane, nëpërmjet Artigiancassa, është është 15 milionë euro, nëpërmjet një huaje të butë sipas kushteve që përcaktohen në një marrëveshje financimi që do të lidhet mes palëve.

Autoritetet kompetente për zbatimin e marrëveshjes janë Ministria e Zhvillimit Ekonomik, Tregtisë dhe Sipërmarrjes dhe Ministria e Financave.
Në zbatim të nenit 121 të Kushtetutës, ky projektligj i paraqitet Kuvendit për ratifikim.

